2.

Predkladacia správa

Návrh zákona o výkone štátnej správy poverenými obcami sa predkladá ako iniciatívny materiál mimo plánu legislatívnych úloh vlády.

Potreba vypracovania tohto návrhu zákona vyplýva z nevyhnutnosti zabezpečiť racionálny a odborný výkon štátnej správy, ktorý štát preniesol osobitnými zákonmi do pôsobnosti obcí. Navrhovaná zákonná úprava patrí do skupiny právnych predpisov, ktorými sa uskutočňuje reforma verejnej správy.

Účelom návrhu zákona je ustanoviť podmienky na to, aby z celkového počtu obcí len niektoré obce vykonávali prenesenú štátnu správu.

Návrh zákona nepredpokladá nárok na zvýšenie výdavkov štátneho rozpočtu. Prenesený výkon štátnej správy v poverených obciach sa navrhuje zabezpečiť v rozsahu finančných prostriedkov kvantifikovanom v zákone č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky. Súčasne sa predpokladá, že navrhované poverené obce na prenesený výkon štátnej správy budú mať vytvorené dostatočné priestorové a materiálno-technické podmienky.

Predmet úpravy návrhu zákona nevyžaduje jeho prerokovanie v Rade hospodárskej a sociálnej dohody Slovenskej republiky.

Vyhodnotenie pripomienkového konania je uvedené v osobitnej časti tohto materiálu. Hromadná pripomienka verejnosti, ani väčší počet obsahovo príbuzných pripomienok verejnosti neboli uplatnené. 

Materiál nepodlieha nesprístupneniu podľa zákona. 

Návrh zákona prerokovala 23. apríla 2002 Rada vlády Slovenskej republiky pre verejnú správu a súhlasila s jeho prerokovaním vo vláde.